Rīgas vēsturiskā centra saglabāšanas un attīstības padome

2003. gada 10. decembrī
Valsts kultūras pieminekļu aizsardzības inspekcijā (VKPAI) Rīgā Pils ielā 22-105

V sēdes
PROTOKOLS

Sēdē piedalās: J. Asaris, A. Cinis, J. Dambis, J. Krastiņš, A. Kronbergs, J. Lejnieks, D. Neiburga, P. Strancis, V. Štrams.

Sēdi vada: D. Neiburga.
Sēdi protokolē: Z. Redberga.
Sēdi atklāj 15.00.

P. Strancis ierosina papildināt Rīgas vēsturiskā centra saglabāšanas un attīstības padomes (turpmāk tekstā – Padome) sēdes darba kārtību, iekļaujot tajā dokumentu “Detālie plānojumi, kuri izstrādājami pēc RVC SAP apstiprināšanas”, “Detālie plānojumi, kas tiek izstrādāti pašlaik” un “RVC SAP teritorijā apbūvējamie zemes gabali” projektu izskatīšanu. 
Padome nolemj tos iekļaut sēdes darba kārtībā.

D. Neiburga Padomes locekļus iepazīstina ar biroja “Zenico projekts” Padomei adresēto 08.12.2003. iesniegumu ar lūgumu “izskatīt viesnīcas kompleksa (adrese: Kalēju iela 70, 72, 74, 76, 13. janvāra iela 21/23, Rīga) skiču projektu ar pievienotajiem papildinājumiem, kuri veikti saskaņā ar VKPAI vēstulē Nr. 02-08/1286 (no 25.08.2003.) minētajām piezīmēm” (skatīt dokumentu pielikumā).
Padomes locekļi balso par to, ka, neskatoties uz nokavēto iesniegšanas termiņu, izskatīs projektu šajā sēdē: “par” – J. Asaris, A. Cinis, J. Krastiņš, A. Kronbergs, J. Lejnieks, P. Strancis, V. Štrams, “pret” – J. Dambis, “atturas” – D. Neiburga.

1. Ēkas rekonstrukcijas projekta (adrese: Krišjāņa Barona iela 12, Rīga; projektētājs: “Arhitekta J. Pogas birojs”) atkārtota izskatīšana
Tā kā projekts nav Padomei iesniegts, tas netiek izskatīts.

2. Rīgas pilsētas kultūras pieminekļu aizsardzības inspekcijas (RPKPAI) Padomē iesniegtā rekonstrukcijas priekšlikuma (adrese: Krāmu iela 2, Rīga; projektētājs: “Arhitektonika”) izskatīšana
Ar projekta  saskaņošanas gaitu iepazīstina A. Cinis.
Pēc Padomes uzaicinājuma ar projektu iepazīstina autori – arhitektes Maija Ezergaile un Ligita Lauberga. 
J. Lejnieks un J. Krastiņš principiāli atbalsta projekta priekšlikumu. 
J. Dambis izsaka iebildumus pret to, ka Padome izskata projektu, kas nav izskatīts VKPAI un līdz ar to nav noskaidrots VKPAI viedoklis.
A. Cinis atbalsta projekta ideju kopumā, bet augšējās terases izbūvi uzskata par nepieņemamu.
Padomes locekļi apspriež  ēkas pārveidošanas un paplašināšanas ideju. Padomes locekļi balso par atbalstu projekta metā ietvertajam risinājumam: “par” - J. Krastiņš, A. Kronbergs, J. Lejnieks, D. Neiburga, P. Strancis, V. Štrams, “pret” – nav, “atturas” – J. Asaris, A. Cinis, J. Dambis.

3. VKPAI Padomē iesniegtā ēkas Grēcinieku ielā 11 jumta stāva izbūves priekšlikuma (projektētājs: V. Didrihsons) izskatīšana
Ar projektu un VKPAI viedokli iepazīstina J. Dambis. 
Projekta ideju komentē A. Cinis, vēršot uzmanību uz to, ka iecerētie pārveidojumi neatbilst apkārtējās vides raksturam un konkrētajā vietā ievieš asu disonansi.
J. Krastiņš analizē projekta autoru nekonsekvences izvēlētā kompozīcijas paņēmiena – kontrasta -  pielietojumā. 
J. Dambis VKPAI negatīvo attieksmi pamato, atsaucoties uz  Rīgas vēsturiskā centra saglabāšanas un aizsardzības likuma 5. panta 5. apakšpunktu: “Rīgas vēsturiskajā centrā un tā aizsardzības zonā kvalitatīvus mūsdienu arhitektūras un vides dizaina objektus drīkst radīt, kā arī pieminekļus uzstādīt, ievērojot šādus noteikumus: objektam izraudzītā vieta nav pretrunā ar Rīgas vēsturiskā centra un tā aizsardzības zonas pilsētas plānojuma struktūru; tiek respektēts vēsturiskās apbūves raksturs, mērogs, ritms, tradicionālā materiālu izvēle un arhitektūras radītā noskaņa; objekts iekļaujas vēsturiskajā vidē”. 
J. Krastiņš atsaucas arī uz spēkā esošajiem 1992. gadā pieņemtajiem Vecrīgas būvnoteikumiem.
Padomes locekļi balso par atbalstu jumta stāva izbūves priekšlikumam: “par” – nav, “pret” – J. Asaris, A. Cinis, J. Dambis, J. Krastiņš, A. Kronbergs, J. Lejnieks, D. Neiburga, “atturas” – P. Strancis, V. Štrams. 

4. Dokumenta “Rīgas vēsturiskā centra saglabāšanas un attīstības padomes atzinums jautājumā par to, kādi projekti jāizskata Rīgas vēsturiskā centra saglabāšanas un attīstības padomē” projekta izskatīšana
J. Dambis iepazīstina ar dokumentā ietverto ideju būtību un J. Krastiņa redakcionālajiem labojumiem Padomes locekļiem 04.12.2003. nosūtītajā dokumenta projektā (skatīt dokumentu pielikumā). 
Padomes locekļi pieņem atzinumu jautājumā par to, kādi projekti jāizskata Rīgas vēsturiskā centra saglabāšanas un attīstības padomē. Lēmums pieņemts vienbalsīgi. 

5. Dokumentu “Detālie plānojumi, kuri izstrādājami pēc RVC SAP apstiprināšanas”, “Detālie plānojumi, kas tiek izstrādāti pašlaik” un “RVC SAP teritorijā apbūvējamie zemes gabali” projektu izskatīšana
P. Strancis aicina Padomes locekļus īpašu uzmanību pievērst dokumenta “Detālie plānojumi, kas izstrādājami pēc RVC SAP apstiprināšanas” 5., 6., un 7. punktu (skatīt dokumentu pielikumā).
Padomes locekļi iztirzā pamatojumu un sekas dokumentā uzskaitīto teritoriju iekļaušanai apstiprināmajā sarakstā.
Padomes locekļu balsojums par piekrišanu tam, ka tiek turpināts darbs pie dokumentā “Detālie plānojumi, kas tiek izstrādāti pašlaik” (skatīt dokumentu pielikumā) minētajiem (A, B, C, D, E, F) projektiem. Lēmums pieņemts vienbalsīgi.
Padomes locekļu balsojums par dokumenta “Detālie plānojumi, kuri izstrādājami pēc RVC SAP apstiprināšanas” pieņemšanu ar izmaiņām: 3. un 3A. punktā minētās teritorijas apvienot, nosakot robežu līdz Krišjāņa Valdemāra ielai, un papildināt sarakstu ar teritoriju starp Ģertrūdes, Stabu, Aleksandra Čaka un Avotu ielu. Lēmums pieņemts vienbalsīgi.
Padomes locekļu balsojums par dokumenta “RVCSAP teritorijā apbūvējamie zemes gabali” (skatīt dokumentu pielikumā) pieņemšanu ar izmaiņām – izslēgt no saraksta 5. un 6. punktā minētos zemes gabalus: “par” - J. Asaris, A. Cinis, J. Dambis, J. Krastiņš, A. Kronbergs, J. Lejnieks, D. Neiburga, V. Štrams, “pret” – P. Strancis, “atturas” – nav.
J. Dambis, atsaucoties uz Rīgas vēsturiskā centra saglabāšanas un aizsardzības likuma 8. panta 3. punktu (“Kvartālus vai kvartālu grupas, kuriem obligāti izstrādājams detālais plānojums, norāda Valsts kultūras pieminekļu aizsardzības inspekcija, izstrādājot Rīgas vēsturiskā centra teritorijas plānojuma projektu.”), izsaka ierosinājumu, ka Padomei pēc Rīgas vēsturiskā centra teritorijas plānojuma 1. redakcijas pieņemšanas vajadzētu izskatīt tajā ietverto teritoriju, kurām obligāti izstrādājams detālais plānojums, sarakstu un sniegt savu atzinumu par to.

6. Darbs pie pilsētbūvnieciski nozīmīgo potenciāli apbūvējamo vietu saraksta, kur jaunu objektu būvniecība publiskajā ārtelpā pieļaujama pirms Rīgas vēsturiskā centra saglabāšanas un attīstības plāna pieņemšanas
J. Lejnieks iepazīstina Padomes locekļus ar dokumenta  ”Rīgas vēsturiskā centra pilsētbūvnieciski nozīmīgo potenciāli apbūvējamo vietu saraksts” projektu, ko izveidojusi darba grupa (P. Strancis, A. Cinis, I. Staša un J. Lejnieks) un kas 10.12.2003. nosūtīts Padomes locekļiem (skatīt dokumentu pielikumā).
Padomes locekļi dokumenta projektu pieņem zināšanai un nolemj to izskatīt nākošajā sēdē, rēķinoties ar nosacījumu, ka apstiprinātais saraksts netiks mainīts līdz Rīgas vēsturiskā centra saglabāšanas un attīstības plāna pieņemšanai. 

7. Viesnīcas kompleksa (adrese: Kalēju iela 70, 72, 74, 76, 13. janvāra iela 21/23, Rīga; projektētājs: “Zenico Projekts”) skiču projekta izskatīšana
Pēc Padomes uzaicinājuma ar projektu un tā saskaņošanas gaitu iepazīstina autori – arhitekti Viktors Valgums un Tamāra Stuce.
Pēc J. Lejnieka lūguma V. Valgums pamato atteikšanos no vertikālā akcenta, kas atgādinātu Jakovļeva namu pirms pārbūves.
J. Krastiņš  atzīmē, ka projekts izstrādāts profesionāli - vizualizācijas ir pārliecinošas un ka līdz ar projekta īstenošanu degradētākā Vecrīgas vieta tiks sakārtota. 
A. Kronbergs vērš uzmanību uz faktu, ka projekta idejas skaidri iezīmē nākotnes vīziju – augstu būvju valni ap Vecrīgu - un uzdod retorisku jautājumu: vai mēs apzināmies, ko mēs darām?
J. Krastiņš atgādina, ka izvēle par labu šādai vīzijai faktiski jau ir notikusi. 
Padomes locekļi balso par atbalstu skiču projekta idejai. Lēmums pieņemts vienbalsīgi.

8. Padomes VI sēdes darba kārtības apspriešana

Z. Redberga informē, ka Padomei adresēti iesniegumi:
1/ Latvijas 50 gadu okupācijas muzeja fonda 28.11.2003. vēstule ar līgumu Padomei izskatīt arhitekta Gunāra Birkerta izstrādāto Okupācijas muzeja rekonstrukcijas projektu vīziju;
2/ Valsts ieņēmumu dienesta (VID) 08.12.2003. vēstule Nr. 1/31664 ar līgumu Padomei izskatīt VID Rīgas muitas reģionālās iestādes vienstāva saimniecības ēkas Rīgā Citadeles ielā 1 rekonstrukcijas projekta ieceri (projektētājs: “Ozola & Bula”).

Nākamo sēdi Padome noliek uz 2004. gada 7. janvāri 15.00.

Sēdi slēdz 17.28.

J. Asaris

A. Cinis

J. Dambis

J. Krastiņš

A. Kronbergs

J. Lejnieks

D. Neiburga

P. Strancis

V. Štrams

Z. Redberga